Rũgano rwa Mĩkũna Rũkũ (Woodpeckers)
Gũtuĩkaga atĩ nĩ rĩo Athũngũ mokire bũrũri witũ wa Kĩrĩnyaga rita rĩa mbere. Maakinya handũ hothe he mũciĩ, gũtuĩkaga magũthagũthaga ihingo cia icagi iria marenda gũtonya ta nyoni ĩrĩa ĩtagwo Mũkũna Rũkũ. Kaingĩ maatonyaga icagiinĩ cia Agĩkũyũ makĩhoya gĩa kũrĩa kana gĩa kũnyua tondũ bũrũri wa Gĩkũyũ ndwagaga irio, iria, kana ũkĩ.
Nĩ ũndũ wa kũgũthagũthaga ihingo ta nyoni ĩyo, nao makĩheo rĩtwa rĩu magĩĩtwo Mĩkũna Rũkũ. Andũ mangĩaiguire kwagũthagũthwo kĩhingo moigaga, mbarĩ ya Mĩkũna Rũkũ nĩ yakinya. Rĩtwa rĩu nĩ rĩetanagwo mũno tene Gĩkũyũinĩ, na rĩmwe na rĩmwe nĩ rĩetagwo andũ airũ arĩa moonekaga makĩĩgerekania na mĩikarĩre kana mĩarĩrie ya Athũngũ.
Kwaria ma, rĩtwa Mũkũna Rũkũ rĩtiarĩ rĩtwa rĩende, na mũndũ angĩetirwo ũguo nĩ ageragia mũno kwaga gũcoka kwĩgerekania na Athũngũ nĩ guo rĩtwa rĩu rĩtikarũme.
MĨKŨNA RŨKŨ YA MATUKŨ TŨRĨ
Ũmũthĩ ũyũ tũrĩ, andũ aitũ nĩ o rĩu maagarũrũkire magĩtuĩka Mĩkũna Rũkũ. Magũthagũthaga mĩrango ya arũgamĩrĩri a mabũrũri ma na nja makĩhoya ũteithio atĩ maiguithanio na aariũ na aarĩ a nyina mahote gũikarania na thayũ bũrũriinĩ wao.
Na rĩu tondũ irio, iria na ũkĩ, nĩ ciagarũrũkire igĩtuĩka mbeca, andũ aya aitũ metuĩte Mĩkũna Rũkũ ya kũgũthagũthaga ihingo cia arũgamĩrĩri a thĩ cia na nja makĩhoya mbeca cia kwĩyambatĩria ngathĩ ũtetiinĩ wao.
Tega matũ wĩiguĩre, na ũhingũrie maitho wĩyonere Mĩkũna Rũkũ ĩrĩa ĩrateng’era kũgũthagũtha ihingo cia arũgamĩrĩri a mabũrũri ma na nja atĩ ĩteithĩrĩrio kĩũtetiinĩ wa yo hĩndĩ ĩno ya kũhũũranĩra Gwĩtĩkĩrwo kana Kũregwo gwa Kĩambi Watho Kĩerũ kĩa Mũthingi wa Tabarĩra na Mawatho ma Bũrũri wa Kĩrĩnyaga.
Thenema ya tũhũ ĩthũirwo nũũ?
Rũgano rwakwa rwathirĩra hau.
Thaaai! (Peace!)
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn nus_Latn